Karsten Nonbo (V), 2000-11-10:
Det er rigtigt, som ordføreren sagde, i sidste samling havde vi en lov, som vi populært kaldte loven om indendørs brusebad til svin, og nu får vi så en lov om udendørs swimmingpool, ganske vist benævnt med et fattigere ord, nemlig sølehul.
Derfor vil vores stillingstilkendegivelse til lovforslaget ikke komme i dag.
Der er nogle ting, vi vil se kritisk på først.
Når man læser lovforslaget, benoves man af den store detailregulering i § 3, stk. 4, og § 9, stk. 2, omkring arealkrav for hold af svin, henholdsvis på udendørs arealer og i hytter.
Man er helt nede på anden decimal i arealkrav og med en vægtinddeling inden for hver kategori på 10 kg eller 20 kg.
Jeg ved ikke, om det skal benævnes letvægt og mellemvægt og sværvægt eller hvad.
Det må give landmanden sved på panden, når han kører lige til grænsen og skal pine svinene ned i en lavere vægtklasse før kontrolvejning.
Selve arealgrænserne undrer mig.
Hvorfor kræver en lille gris mindre plads i en hytte end udendørs med miljøgodkendt bund, mens en stor gris kræver mere plads i en hytte end udendørs med miljøgodkendt bund?
Prøv engang at sammenligne tallene på arealkravene.
De tal kunne jeg godt tænke mig at bore lidt nærmere i.
Umiddelbart kunne man tro, at de var opstået ved dartspil, eller måske er det kejserens nye klæder.
Det vides ikke.
Når vi så har sådan en detailregulering, så kan man til gengæld blive bekymret for alt det, der ikke står i lovgivningen i de andre paragraffer, nemlig når man ser på § 4, som omtaler tilstrækkelig højde, § 5 om at ingen svin forhindres i at komme ind, § 6 om at svinenes temperaturkrav skal tilgodeses, og § 7 om ventilation og dimension og indretning af døråbningen.
Der er jo ikke noget sådan fast og specifikt om det.
Og det er alt sammen nogle elastiske størrelser.
Vil det medføre, at vi efterfølgende får en strøm af bekendtgørelser omkring detaljerede højdemål, termostatstyrede svingdøre eller krav om dørvogter?
Det må være interessant at grave i under udvalgsarbejdet.
Og så kommer selve bundforholdene i søgehullerne.
Det er der heller ikke nævnt noget om.
Nu skal vi jo også passe på, at ikke grisene drukner.
Det er værd at bemærke sig i teksten i § 14, og her citerer jeg: »Justitsministeren kan fastsætte regler med henblik på opfyldelse og anvendelse af Det Europæiske Fællesskabs direktiver og forordninger om forsvarlig behandling af svin, der holdes udendørs, og om beskyttelse af disse dyrs velfærd.« Jeg læser sætningen således, at ministeren kan fastsætte regler både i forhold til EU, og også rent danske krav i forhold til beskyttelse af disse dyrs velfærd, og hvis det er korrekt læsning, så er der jo sådan set tale om en bemyndigelseslov, der flytter resten af lovgivningsarbejdet i det her lovforslag over på beslutninger og bekendtgørelser, hvor bemyndigelsen alene ligger i ministeriet.
Det kan godt være, at jeg ser spøgelser, men det må vi så have belyst.
Spøgelser er jo så som bekendt ikke så farlige, når de først er belyst. Det kan godt være, at vi fra Venstres side tilslutter os lovforslaget, hvis ikke det hagler ned med bekendtgørelser efterfølgende.
Jeg er godt klar over, at landbruget jo siger ja til lovforslaget.
Det kan måske være af frygt for det, som ville være værre, eller også kunne det jo læses sådan, at den her lov i hvert fald i det mindste giver landbruget tilladelse til at være på landet.
Det er derfor, man er så begejstret for den.
Det her er tilsyneladende den sidste lov på det område, der hedder hold af svin, og så kunne man så spørge, om vi skal køre videre inden for andre områder.
Her tænker jeg på, om vi skal have dyrevelfærdslove om indendørs hold af hunde og katte i lejligheder.
Hvem ved noget om, om de stakkels dyr svømmer rundt og sulter?
Er det ikke på tide at se på alle dyrs velfærd, også de dyr, der fungerer som surrogatforældre og som slås ihjel, når familien tager på ferie?
Burde der ikke for såvel hunde og katte som andre kæledyr være en klarere registrering med øremærkning og blodprøver, som vi nu har lavet på området for landbrugshold
af grise
Og så lige til sidst et spørgsmål.
Loven gælder ikke på Færøerne, står der, men gælder den på Grønland?
Det er der så noget, der kunne tyde på.
Vi snakker om lov om hold af svin i hytter.
Det er måske så snehytter.
Landmændene ønsker hytterne, og det er da dejligt.
Så er vi i hvert fald også fri for at høre nogen byboere, som mange gange siger, de ikke ønsker de små hytter stående ude på landet, fordi de skæmmer i landskabet.
Det er byboerne, der somme tider har en mulighed for at sige ja og nej, ligesom de selv ønsker det, hvor de ikke altid tænker på dyrevelfærden.
Men trods disse lidt muntre bemærkninger går vi ind i et seriøst udvalgsarbejde, hvor vi skal have belyst de her spørgsmål, og vi ser frem til at tage en beslutning senere.